Hei, denne artikkelen er over ett år gammel og kan inneholde utdatert informasjon

• Dagbladet februar 2011: «Cathrine» sulter seg før fylla og får blackout av fire cider

(Dagbladet): «Drunkorexia» - eller «fylloreksia» som det er blitt oversatt til på norsk - handler om å kutte ut måltider eller sulte seg før man drikker alkohol, slik at man holder seg under en satt grense for et daglig inntak av kalorier.

En fersk undersøkelse utført av MMI på vegne av organisasjonen AV-OG-TIL viser at 16 prosent av norske kvinner og menn i alderen 18 til 29 spiser mindre de dagene de drikker alkohol. 41 prosent av alle kvinner som deltok i undersøkelsen svarer at de tenker over hvor mange kalorier alkohol inneholder.

- INGEN DIAGNOSE: Psykiater og professor Finn Skårderud understreker at «Drunkorexia» eller «Fylloreksia» ikke er en klinisk diagnose, en sykdom eller en spiseforstyrrelse. - Men det viser et anstrengt forhold til kropp og ernæring, og er et fenomen som kommer fra en kultur som produserer mange med spiseforstyrrelser, sier Skårderud. Vis mer

- Dette er enda et uttrykk for at vår kultur har et altfor anstrengt forhold til det å ta til seg energi. Mange er for opptatt av å telle kalorier, være bekymret eller misfornøyd. Før hadde man forbudstiden da det var ulovlig å konsumere alkohol. Den nye forbudstiden handler om kalorier, sier psykiater og professor Finn Skårderud til Dagbladet.

- Ingen diagnose Han er en av Norges fremste eksperter på spiseforstyrrelser og stifter av Villa Sult, og understreker at betegnelsen «fylloreksia» ikke er en diagnose eller en sykdom.

- I hele dette kompliserte landskapet omkring kropp, mat og utseende synes noen det er fristenede å lage nye navn. Det har en verdi fordi det påpeker sider ved dette kroppsdramaet, men man må ikke lage diagnoser som om det er egne sykdommer, sier Skårderud.

- Så dette er ikke en spiseforstyrrelse?

KONSEKVENSER: I ytterste konsekvens kan det å sulte seg før man drikker alkohol føre til at man får en alkoholforgiftning eller at man gjør noe man angrer på, sier daglig leder i alkovettorganisasjonen AV-OG-TIL Kari Randen til Dagbladet. Foto: AV-OG-TIL. Vis mer

- Nei, men det viser et anstrengt forhold til kropp og ernæring, og er et fenomen som kommer fra en kultur som produserer mange med spiseforstyrrelser. Det kan tenkes at noen av dem dette gjelder har en spiseforstyrrelse, sier Skårderud.

- Mer utsatt Farene ved å drikke på tom mage er mange.

- Rent praktisk blir man mer dritings, påpeker Skårderud.

Førstelektor Runi Børresen ved Høgskolen i Buskerud og Vestfold minner om at det å bli dritings kan ha flere konsekvenser:

MER UTSATT: Drikker man på tom mage blir man raskere full og dermed mer utsatt for overgrep, mener førstelektor Runi Børresen ved Høgskolen i Buskerud og Vestfold. - Det minst problematiske er at de blir så fulle at de kaster opp, sier hun. Foto: privat Vis mer

- Jeg er bekymret for alle de unge jentene som går på byen og på fest og drikker alkohol uten å ha spist hele dagen. De tåler mindre og utsetter seg dermed for fare. De vil i langt større grad være utsatt for overgrep, trakkasering og krenkelser. Det minst problematiske er at de blir så fulle at de kaster opp, sier Børresen, som er fagansvarlig for «Spiseforstyrrelser i sunn Jenteidrett» og «Vold i nære relasjoner» ved høyskolen.

- Sparer penger Det er mer enn ti år siden hun hørte om «drunkorexia» for første gang, men hun opplever fenomenet som økende i Norge, og sier det er «i takt med jenters overopptatthet av kropp og fokus på kalorier».

- Dette er et uttrykk for at man er ekstremt opptatt av mat, kropp og vekt, og at man er mer opptatt av hvordan man tar seg ut fysisk enn hvordan man faktisk har det. Over tid er det helt klart uheldig, sier hun.

Daglig leder i alkovettorganisasjonen AV-OG-TIL, Kari Randen, tror økonomi kan være en annen årsak til at flere sulter seg før de skal på fest.

Undersøkelsen er gjennomført av Ipsos-MMI for AV-OG-TIL i oktober 2014. 1128 intervju på web. Vis mer

- Mange unge er opptatt av å drikke for å bli berusa, og det er en kjent sak at man blir fortere full om man ikke har spist. I ytterste konsekvens kan det føre til en alkoholforgiftning, eller at man gjør noe man angrer på, sier Randen til Dagbladet.

Hun opplever at «fylloreksia» er et relativt utbredt fenomen i Norge.

- Undersøkelsen vår viser at folk er villige til ta valg som ikke nødvendigvis er sunne eller bra for egen helse, sier hun.

